Document ID: 31986D0599

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 27ης Νοεμβρίου 1986
σχετικά με την έγκριση έξι προγραμμάτων που συνέταξε η πορτογαλική κυβέρνηση κατ' εφαρμογή του κανονισμού (ΕΟΚ) αριθ. 3828/85 του Συμβουλίου της 20ής Δεκεμβρίου 1985 για την κατάρτιση ειδικού προγράμματος ανάπτυξης της γεωργίας στην Πορτογαλία
(Το κείμενο στην πορτογαλική γλώσσα είναι το μόνο αυθεντικό)
(86/599/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 3828/85 του Συμβουλίου της 20ής Δεκεμβρίου 1985 για την κατάρτιση ειδικού προγράμματος ανάπτυξης της γεωργίας στην Πορτογαλία (1), και ιδίως το άρθρο 4 παράγραφος 2,
Εκτιμώντας:
ότι η πορτογαλική κυβέρνηση διαβίβασε στις 30 Απριλίου 1986 ειδικό πρόγραμμα σχετικά με τα παραδοσιακά αρδευτικά συστήματα, κατά την έννοια του άρθρου 17 του κανονισμού (ΕΟΚ) αριθ. 3828/85, που αποβλέπει στη μείωση των απωλειών ύδατος και στην αύξηση της παραγωγής κτηνοτροφικών φυτών και που αφορά την Κεντρική και Βόρεια Πορτογαλία·
ότι η πορτογαλική κυβέρνηση διαβίβασε την 1η Ιουλίου 1986 ειδικό πρόγραμμα σχετικά με τον εξηλεκτρισμό των γεωργικών εκμεταλλεύσεων, κατά την έννοια του άρθρου 19 του κανονισμού (ΕΟΚ) αριθ. 3828/85, που αποβλέπει στη βελτίωση της ηλεκτροδότησης των γεωργικών εκμεταλλεύσεων·
ότι η πορτογαλική κυβέρνηση διαβίβασε την 1η Ιουλίου 1986 ειδικό πρόγραμμα σχετικά με την αγροτική οδοποιία στη μητροπολιτική επικράτεια της Πορτογαλίας καθώς και στην αυτόνομη περιοχή των Αζορών, κατά την έννοια του άρθρου 19 του κανονισμού (ΕΟΚ) αριθ. 3828/85, που αποβλέπει στη βελτίωση των προσβάσεων στις γεωργικές εκμεταλλεύσεις καθώς και της σύνδεσης των γεωργικών οικισμών·
ότι η πορτογαλική κυβέρνηση διαβίβασε την 1η Ιουλίου 1986 ειδικό πρόγραμμα σχετικά με την αποστράγγιση και τη συντήρηση του εδάφους στην περιοχή Alentejo, κατά την έννοια των άρθρων 5, 6, 7, 8, 18, και 20 του κανονισμού (ΕΟΚ) αριθ. 3828/85, που αποβλέπει στη βελτίωση της παραγωγικότητας των εδαφών καθώς και στην ανάπτυξη κατάλληλων εναλλακτικών καλλιεργειών στην παραπάνω περιοχή·
ότι η πορτογαλική κυβέρνηση διαβίβασε την 1η Ιουλίου 1986 ειδικό πρόγραμμα σχετικά με την ελαιοκαλλιέργεια, κατά την έννοια των άρθρων 2, 8 και 11 του κανονισμού (ΕΟΚ) αριθ. 3828/85, που αποβλέπει στη σύνταξη απογραφής των ελαιώνων, στην αναδιάρθρωση και μετατροπή των ελαιώνων καθώς και στη δημιουργία πειραματικών κέντρων και στην εγκατάσταση εκμεταλλεύσεων επίδειξης·
ότι το εν λόγω πρόγραμμα περιλαμβάνει μέτρα που η Επιτροπή θεωρεί ότι παρέχουν την εγγύηση ότι η συνολική παραγωγή ελαίου δεν μπορεί να υπερβεί, σε πραγματική παραγωγή, τις ποσότητες που μπορούν να παραχθούν στους ελαιώνες, κατά την ημερομηνία της 1ης Ιανουαρίου 1984·
ότι η πορτογαλική κυβέρνηση διαβίβασε την 1η Ιουλίου 1986 ειδικό πρόγραμμα σχετικά με τα δασικά μέτρα, κατά την έννοια του άρθρου 22 του κανονισμού (ΕΟΚ) αριθ. 3828/85, που αποβλέπει στη δενδροφύτευση και στη βελτίωση των υποβαθμισμένων δασών, στην κατασκευή δασικών δρόμων καθώς και στην κατασκευή μικρών φραγμάτων για μια αποτελεσματική καταπολέμηση των πυρκαγιών των δασών·
ότι τα παραπάνω προγράμματα περιέχουν τα στοιχεία, διατάξεις και μέτρα που απαριθμούνται στο άρθρο 3 του κανονισμού (ΕΟΚ) αριθ. 3828/85 τα οποία εξασφαλίζουν την επίτευξη των στόχων του εν λόγω κανονισμού
ότι η πορτογαλική κυβέρνηση κοινοποίησε στην Επιτροπή τις πρόσθετες πληροφορίες που είναι αναγκαίες για τον καθορισμό των ανωτάτων ορίων του ανά μονάδα κόστους ή δαπανών που πρέπει να ληφθούν υπόψη για τη συνδρομή του ταμείου, κατά την έννοια του άρθρου 4 του κανονισμού (ΕΟΚ) αριθ. 3828/85·
ότι πραγματοποιήθηκε διαβούλευση με την Επιτροπή του Ευρωπαϊκού Γεωργικού Ταμείου Προσανατολισμού και Εγγυήσεων, όσον αφορά τη χρηματοδοτική άποψη του θέματος·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνονται τα ειδικά προγράμματα που διαβιβάστηκαν στις 30 Απριλίου 1986 και την 1η Ιουλίου 1986 από την πορτογαλική κυβέρνηση, σύμφωνα με το άρθρο 4 του κανονισμού (ΕΟΚ) αριθ. 3828/85 της 20ής Δεκεμβρίου 1985.
Άρθρο 2
Οι ενισχύσεις που χορηγούνται από την πορτογαλική κυβέρνηση στο πλαίσιο της υλοποίησης αυτών των προγραμμάτων θα αρχίσουν να χορηγούνται από τις 15 Σεπτεμβρίου 1986.
Άρθρο 3
Η παρούσα απόφαση απευθύνεται στην Πορτογαλική Δημοκρατία.
Βρυξέλλες, 27 Νοεμβρίου 1986.

Labels: 18
6